**Kai Kazmirek** (sündinud 28. jaanuaril 1991 Torgaus) on Saksamaa kümnevõistleja. 

Ta võitis 2009. aasta Euroopa juunioride meistrivõistlustel Novi Sadis kümnevõistluses 7639 punktiga pronksmedali. 

2012. aastal tuli Kazmirek kümnevõistluses 7924 punktiga Saksamaa meistriks. Juulis ületas ta esimest korda 8000 punkti piiri, kogudes Thorpe Cupil 8130 punkti.

2013. aasta Euroopa U23 meistrivõistlustel Tamperes võitis ta isikliku rekordiga 8366 punkti kuldmedali.

2014. aasta sisemaailmameistrivõistlustel Sopotis oli Kazmirek seitsmevõistluses 6173 punktiga kuues. Mais püstitas ta Götzise kümnevõistluses isikliku rekordi 8471 punkti. Euroopa meistrivõistlustel Zürichis oli ta kuni teivashüppeni liider, kuid sai 8458 punktiga 6. koha.

2015. aastal võitis Kazmiek Götzise kümnevõistluse, kogudes 8462 punkti. Maailmameistrivõistlustel Pekingis jäi ta 8448 punktiga kuuendaks.

2016. aasta suveolümpiamängudel Rio de Janeiros püstitas Kazmirek isikliku rekordi 8580 punkti ja sai Ashton Eatoni, Kévin Mayeri ja Damian Warneri järel 4. koha.

2017. aasta maailmameistrivõistlustel Londonis võitis Kazmiek 8488 punktiga Kevin Mayeri ja Rico Freimuthi järel pronksmedali.

2018. aasta sisemaailmameistrivõistlustel Birminghamis püstitas Kazmirek seitsmevõistluses isikliku rekordi 6238 punkti ja sai Mayeri, Warneri ja Maicel Uibo järel 4. koha. Euroopa meistrivõistlustel ta vigastuse tõttu ei startinud.

2019. aasta maailmameistrivõistlustel Dohas jäi ta tõkkejooksus tulemuseta, kuid otsustas kümnevõistlust jätkata ja sai üheksa ala punktidega 17. koha.

2021. aasta Euroopa sisemeistrivõistlustel Torunis sai Kazmirek kaugushüppes vigastada ja katkestas. Olümpiamängudel Tokyos sai ta 14. koha.

2022. aasta maailmameistrivõistlustel Eugene'is oli Kazmirek 12. Euroopa meistrivõistlustel Münchenis oli ta kaheksas.

Isiklikud rekordid
------------------

### Mitmevõistlus

* Kümnevõistlus – 8580 punkti, 18. august 2016, Rio de Janeiro
* Seitsmevõistlus – 6238 punkti, 3. märts 2018, Birmingham

### Üksikalad

Väljas

| Ala | Tulemus | Aeg | Koht |
| --- | --- | --- | --- |
| 100 m jooks | **10,62** | 28. mai 2016 | Austria Götzis |
| Kaugushüpe | **7.74** | 29. juuni 2019 | Saksamaa Ratingen |
| Kuulitõuge | **14.94** | 25. mai 2019 | Austria Götzis |
| Kõrgushüpe | **2.15** | 31. mai 2014 | Austria Götzis |
| 400 m jooks | **46,75** | 14. juuli 2011 | Tšehhi Ostrava |
| 110 m tõkkejooks | **14,05** | 13. august 2014 | Šveits Zürich |
| Kettaheide | **46.46** | 14. mai 2022 | Saksamaa Trier |
| Teivashüpe | **5.20** | 12. juuli 2013 | Soome Tampere |
| Odavise | **64.60** | 18. august 2016 | Brasiilia Rio de Janeiro |
| 1500 m jooks | **4.30,75** | 27. mai 2018 | Austria Götzis |

Sees

| Ala | Tulemus | Aeg | Koht |
| --- | --- | --- | --- |
| 60 m jooks | **7,01** | 6. veebruar 2015 | Eesti Tallinn |
| Kaugushüpe | **7.68** | 2. märts 2018 | Suurbritannia Birmingham |
| Kuulitõuge | **14.55** | 2. märts 2018 | Suurbritannia Birmingham |
| Kõrgushüpe | **2.09** | 30. jaanuar 2016 | Saksamaa Hamburg |
| 60 m tõkkejooks | **7,95** | 3. märts 2018 | Suurbritannia Birmingham |
| Teivashüpe | **5.20** | 8. märts 2014 | Poola Sopot |
| 1000 m jooks | **2.39,51** | 8. märts 2014 | Poola Sopot |

Allikas: Rahvusvaheline Kergejõustikuliit

Isiklikku
---------

Kazmirek on politseinik ja kuulub Rheinland-Pfalzi politsei spordirühma. Ta on õppinud Kölni Saksa Spordiülikoolis taastusravi, ennetava ravi ja tervishoiujuhtimise magistriõppes (M.A. Rehabilitation, Prävention und Gesundheitsmanagement).

Viited
------

1. 1 2  "Kai Kazmirek". *www.eurosport.com*. Vaadatud 2. aprillil 2024.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Kai Kazmirek**
 |

* {{IAAF}} mallil puudub kood Vikiandmetes.